435/2020

Útdráttur

Kærður var úrskurður héraðsdóms þar sem skorið var til bráðabirgða úr ágreiningi málsaðila um lögheimili barns þeirra, umgengni og greiðslu meðlags. Landsréttur taldi rétt að lögheimili barnsins yrði hjá A þar sem barnið hafði búið þar frá sambúðarslitum foreldranna. Þá var fallist á kröfu B um jafna umgengni hans við barnið þar til endanlegur dómur gengi í málinu og honum gert að greiða einfalt meðlag.

Úrskurður Landsréttar

Landsréttardómararnir A-kvk-nf E-kvk-nf, J-kk-nf S-kk-nf og Þ-kk-nf I-kk-nf N-kk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 10. júlí 2020. Greinargerð varnaraðila barst réttinum 31. sama mánaðar. Kærður er úrskurður Héraðsdóms Reykjaness 3. júlí 2020 í málinu nr. E[…]/2020 þar sem fallist var á kröfu varnaraðila um að lögheimili dóttur aðila, C, verði hjá honum til bráðabirgða, kveðið á um tiltekinn umgengnisrétt sóknaraðila við barnið og að sóknaraðili greiði einfalt meðlag með því. Kæruheimild er í 5. mgr. 35. gr. barnalaga nr. 76/2003.

2 Sóknaraðili krefst þess að lögheimili stúlkunnar verði hjá henni til bráðabirgða, varnaraðili greiði einfalt meðlag með barninu þar til dómur gengur í forsjármáli aðila og að kveðið verði á um umgengni stúlkunnar við það foreldri sem ekki fær lögheimili. Þá krefst hún kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar án tillits til gjafsóknar sem honum hafi verið veitt.

Niðurstaða

4 Eins og mál þetta liggur fyrir verður að leggja til grundvallar að báðir aðilar séu að svo stöddu færir um að annast barn sitt og búa því heimili. Dóttir aðila, sem er tveggja ára, bjó á sameiginlegu heimili þeirra þar til upp úr sambúðinni slitnaði í nóvember 2019 en frá þeim tíma hefur stúlkan búið hjá sóknaraðila. Þrátt fyrir misbresti á umgengni í upphafi, sem sóknaraðili hefur að hluta gefið skýringar á, er ekki annað fram komið en að hún hafi virt umgengnisrétt varnaraðila við stúlkuna frá júní 2020 og að svo muni áfram verða. Að þessu virtu þykir rétt að lögheimili stúlkunnar verði hjá sóknaraðila þar til forsjármál aðila verður til lykta leitt. Verður krafa sóknaraðila um að lögheimili stúlkunnar verði til bráðabirgða hjá henni því tekin til greina.

5 Í ljósi kröfugerðar aðila fyrir Landsrétti og með vísan til forsendna hins kærða úrskurðar fer um umgengni varnaraðila við stúlkuna eins og nánar greinir í úrskurðarorði. Ber varnaraðila að sækja barnið á heimili sóknaraðila í upphafi umgengni og skila því þangað aftur að umgengni lokinni nema aðilar ákveði annað.

6 Varnaraðila verður gert að greiða einfalt meðlag með stúlkunni frá uppsögu þessa úrskurðar þar til dómur gengur í forsjármáli aðila.

7 Rétt er að kærumálskostnaður falli niður. Ekki verður af gögnum málsins ráðið að varnaraðili hafi fengið gjafsókn í máli þessu og kemur því ekki til frekari álita krafa hans um gjafsóknarkostnað.

Úrskurðarorð:

Lögheimili barnsins, C, skal vera hjá sóknaraðila, A, á meðan forsjármál sóknaraðila og varnaraðila, B, er rekið fyrir héraðsdómi.

Varnaraðili á rétt á umgengni við barnið aðra hverja viku, frá klukkan 16 þann dag sem umgengni hefst til klukkan 16 þann dag sem umgengni lýkur, í fyrsta sinn 18. september næstkomandi.

Varnaraðili greiði einfalt meðlag með barninu frá uppsögu þessa úrskurðar.

Kærumálskostnaður fellur niður.